Lukáš Dostál

**Lukáš Dostál** (* 22. jún 2000, Brno, Česko) je český profesionálny hokejový brankár. Aktuálne pôsobí v tíme Anaheim Ducks v National Hockey League. V roku 2024 získal s reprezentačným tímom Česka zlatú medailu na domácich Majstrovstvách sveta. Bol vyhlásený za najlepšieho brankára turnaja.

## Klubová kariéra
Dostál je odchovancom juniorky tímu jeho rodného mesta - HC Kometa Brno. Napriek tomu za seniorský klub odchytal iba dva súťažné zápasy (debutoval až v roku 2018). Svoj seniorský debut však zažil už v roku 2017, keď popri juniorskej súťaže pôsobil v prvoligovom tíme SK Horácká Slavia Třebíč, kde hosťoval až do roku 2019. Za Třebíč odchytal 44 zápasov a preukázal sa mimoriadnou výkonnosťou. Tá viedla k jeho umiestneniu na drafte do NHL, kde si ho v 3. kole vybral tím Anaheim Ducks (z celkovej 85. pozície). 14. mája následne s tímom podpísal trojročný vstupný kontrakt.

V sezóne 2018/19 sa presunul do Fínska, kde začal svoje pôsobenie v tamojších dvoch najvyšších ligách - Liiga a Mestis. Po dominantnom výkone v Mestise bol okamžite preradený do najvyššej súťaže, kde obliekal dres Ilves Tampere. V sezóne 2019/20 získal pozíciu prvého brankára tímu a mimoriadnymi výkonmi si vyslúžil ocenenie za najlepšieho brankára najvyššej fínskej súťaže - *Urpo Ylonen Award*.

V polovici ročníku 2020/21 bol Anaheimom, ktorý na neho vlastnil zmluvné práva, povolaný do ich záložného tímu San Diego Gulls, ktorý pôsobí v American Hockey League (AHL). V San Diegu Dostál nadviazal na nadpriemerné výkony a rýchlo obsadil pozíciu prvého brankára. 2. marca 2022 strelil v zápase proti Coloradu Eagles gól do prázdnej bránky. V tom istom zápase pritom urobil až 51 zákrokov z 53 striel.

Debut v NHL Dostál zažil 9. januára 2022 proti Detroitu Red Wings. Už vo svojom prvom zápase si pripísal víťazstvo, keď zneškodnil 33 z 36 striel súpera. V sezóne 2021/22 však odchytal iba štyri zápasy a drvivú väčšinu sezóny strávil v AHL, kde pretrval aj v nasledujúcom ročníku. Do NHL sa však pozrel tentokrát už na 19 zápasov, v ktorých zaznamenal 4 výhry a 90,1% úspešnosť zákrokov.

V lete 2023 Anaheim s Dostálom predĺžil kontrakt o ďalšie dva roky v hodnote 1,63 milióna amerických dolárov. Taktiež sa zmenila forma jeho kontraktu z dvojcestného (možnosť hráča presúvať do nižšej ligy) na jednocestný. Po odchode Anthonyho Stolarza sa stal novým náhradníkom Johna Gibsona - dlhoročnej „jednotky“ tímu.

V sezóne 2023/24 získal Dostál stabilnými výkonmi v tíme pozíciu tzv. „1B brankára“ (brankári pri systéme 1A/1B si delia sezónu na polovicu a rovnomerne sa v zápasoch striedajú, 1A brankár zvyčajne chytá ťažšie zápasy a je preferovaný v Play-Off) a odchytal 44 zápasov (14 výhier, 90,2% úspešnosť zákrokov). V lete 2024 utrpel Gibson výrazné zranenie a Dostál dostal príležitosť stať sa novou jednotkou tímu. Do role náhradníka Dostála Anaheim získal veterána Jamesa Reimera.

V októbri a novembri 2024 Dostál patril k najlepším brankárom ligy a svoju dominantnú pozíciu u Ducks si zachoval aj po Gibsonovom návrate zo zranenia.

## Reprezentačná kariéra
Dostál doposiaľ reprezentoval Česko na dvoch seniorských Majstrovstvách sveta. Na jeho premiérových, v roku 2022, zastával pozíciu tretieho brankára a zasiahol iba do víťazného zápasu proti Veľkej Británii, v ktorom inkasoval jediný gól. V pozícii brankárskej jednotky vstúpil do pre Čechov domáceho šampionátu v roku 2024, kde výkonnostne dominoval a Česko priviedol k titulu majstrov sveta. Bol vyhlásený za najlepšieho brankára turnaja.

V juniorských kategóriách Dostál reprezentoval Česko na Majstrovstvách sveta juniorov do 20 rokov (2019, 2020) a v na Majstrovstvách sveta juniorov do 18 rokov (2018). Jeho najväčším juniorským reprezentačným úspechom je strieborná medaila z turnaja Hlinka Gretzky Cup (2018).

Reprezentoval Česko na Zimných olympijských hrách 2026 ako brankár prvej voľby.

## História zmlúv v NHL

ročná výška platu zarátaná do platového stropu na úrovni NHL

jednocestná = bez možnosti preradiť do nižšej ligy, dvojcestná = s možnosťou preradiť do nižšej ligy

## Zoznam úspechov
* *Majstrovský titul* s juniorským tímom do 18 rokov HC Kometa Brno (2016)
* *Majstrovský titul* s juniorským tímom do 20 rokov HC Kometa Brno (2018)
* *Strieborná medaila* s juniorským výberom Česka na turnaji Hlinka Gretzky Cup
* *Cena pre najlepšieho brankára* fínskej Liigy - *Urpo Ylonen Award* (2020)
* *Bronzová medaila* so seniorským výberom Česka na Majstrovstvách sveta (2022)
* *All-Star Game AHL* (2023)
* *Zlatá medaila* so seniorským výberom Česka na Majstrovstvách sveta (2024)
* *Vyhlásený za najlepšieho brankára* Majstrovstiev sveta (2024)
* *All-Star Team* Majstrovstiev sveta (2024)

## Referencie

Kategória:Českí hokejoví brankári
Kategória:Českí hokejisti
Kategória:Brankári Anaheim Ducks
Kategória:Hokejisti draftovaní klubom Anaheim Ducks
Kategória:Hráči Kometa Brno
Kategória:Hokejisti Ilves Tampere
Kategória:Účastníci MS v hokeji 2022
Kategória:Účastníci MS v hokeji 2024
Kategória:Hokejisti na Zimných olympijských hrách 2026
Kategória:Osobnosti z Brna